《夜月怀超然故台》
宋代·罗公升

中宵雨声歇，好月满我屋。
开门四无人，老树立於独。
巡檐不成寐，送影过墙竹。
赏弄情未央，矮屋碍远目。
故山有层台，千里旷游瞩。
主人三年别，坐使万瓦覆。
鹏程本逍遥，蚁穴自羁束。
乾坤有兴废，岂必善者福。
是身且非我，而况土与木。
但听雍门弹，忽效孟尝哭。

作者简介：罗公升，字时翁，一字沧洲，永丰（今属江西）人。宋末以军功授本县尉。大父开礼从文天祥勤王，兵败被执，不食死。宋亡，倾资北游燕、赵，与宋宗室赵孟荣等图恢复，不果。回乡隐居以终。有《无名集》、《还山稿》、《抗尘集》、《痴业集》、《北行卷》等，后人合为《沧洲集》五卷。事见本集附录刘辰翁《宋贞士罗沧洲先生诗叙》，清同治《永丰县志》卷二四有传。　罗公升诗，以清金氏文瑞楼钞《宋人小集六十八种·宋贞士罗沧洲先生集》为底本，校以影印文渊阁《四库全书·宋百家诗存·沧洲集》（简称四库本）。